काठमाडौं । नेपाली आख्यान साहित्यका शिखर स्रष्टा स्व. रमेश विकलको नाम साहित्य स्रष्टाका रुपमा अधिकांशले लिने गरे पनि उहाँ राम्रो चित्रकार पनि हो भन्ने कमैलाई थाहा छ । त्यसैले विकलको लुकेको प्रतिभा सार्वजनिक गर्ने काम आइतबारबाट सुरु भएको छ ।
रवि चालिसेको नामबाट साहित्यकार विकलले सिर्जना गर्नुभएको चित्रकलाको प्रदर्शनी आरम्भ गरिएको हो । विकलको ‘लुकेको प्रतिभा’ शीर्षकमा एकल चित्रकला प्रदर्शनी सुरु भएपछि उहाँको कलाकार व्यक्तित्व बाहिर आएको हो ।
नेपाल ललितकला प्रज्ञा–प्रतिष्ठान (नाफा) तथा रमेश विकल साहित्य प्रतिष्ठानले नाफा कक्ष नक्सालमा आजदेखि कलाकार विकलद्वारा सिर्जित कलाकृतिको प्रदर्शनी गरेको हो । सो प्रदर्शनीमा भूदृश्य र मुहारचित्रलगायत पानी तथा एक्रेलिक रङमा बनाइएका ५८ कलाकृति प्रदर्शनीमा छन् ।
एक हप्तासम्म चल्ने सो प्रदर्शनीको वरिष्ठ मूर्तिकार प्रा गोविन्दनारायण ज्यापुले उद्घाटन गर्दै साहित्यकारका रूपमा उच्च छवि बनाउनुभएका विकल कलाका साधक पनि हुनुहुन्थ्यो भन्नुभयो ।
नाफाका सदस्यसचिव केके कर्माचार्यले आख्यान साहित्यका शिखर व्यक्तित्व विकल चित्र, मूर्ति र सङ्गीतमा पनि निकै प्रतिभाशाली व्यक्तित्व भएको बताउनुभयो । प्राज्ञ रवीन कोइरालाले विकलका हालसम्म २६० जति कलाकृति भेटिएको जानकारी दिनुभयो ।
विकल साहित्य प्रतिष्ठानका अध्यक्ष रोचक घिमिरेले २०१८ सालताका नै ‘रचना’ साहित्यिक पत्रिकाको आवरण पृष्ठमा विकलको चित्र प्रकाशन भए पनि उहाँले आफ्नो नाम राख्न नचाहनुभएको स्मरण गर्नुभयो । प्रतिष्ठानका उपाध्यक्ष हेमनाथ पौडेलले विकल प्रगतिशील धारमा कलम चलाउने साहित्यकार भएको बताउनुभयो ।
प्रतिष्ठानका महासचिव विजय चालिसेले विकलको साहित्य, कलासम्बन्धी व्यक्तित्व र कृतित्वका बारेमा अध्ययन अनुसन्धान गरेर तिनलार्ई सार्वजनिक गर्दै लगिने जानकारी दिनुभयो । साहित्यकार विकलको ८१ वर्षका उमेरमा २०६५ सालमा निधन भएको थियो ।
उहाँका कथा, कविता, उपान्यास, निबन्ध र बालसाहित्यका झन्डै पाँच दर्जन कृति प्रकाशनमा आइसकेका छन् । उहाँको ‘अविरल बग्दछ इन्द्रवती’ उपन्यास नेपाली पाठकबीच लोकप्रिय छ ।